Illum l-Unjoni Ewropea u l-Istati Uniti wettqu element sinifikanti tad-Dikjarazzjoni Konġunta miftiehma mill-Presidenti Juncker u Trump f'Lulju tal-2018. L-aġenda kummerċjali trans-atlantika pożittiva li ġiet stabbilita mid-Dikjarazzjoni Konġunta tinkludi impenn miż-żewġ naħat biex inaqqsu l-ostakli u jżidu l-kummerċ f'firxa ta' setturi, fosthom f'dak tal-farmaċewtika. Illum l-Amministrazzjoni għall-Ikel u għall-Mediċini (Food and Drug Administration - FDA) tal-Istati Uniti rrikonoxxiet lis-Slovakkja, l-aħħar Stat Membru tal-UE li kellu jiġi rrikonoxxut, li jfisser li ġiet iffinalizzata l-implimentazzjoni tal-Ftehim ta' Rikonoxximent Reċiproku (Mutual Recognition Agreement - MRA) fir-rigward tal-ispezzjonijiet ta' siti fejn jiġu manifatturati mediċini għall-użu mill-bniedem fit-territorji rispettivi tagħhom. Dan ifisser li t-tqegħid fis-suq tal-mediċini miż-żewġ naħat jista' jitħaffef u jorħos. Il-Kummissarju Vytenis Andriukaitis, reponsabbli mis-Saħħa u s-Sikurezza tal-Ikel, qal: “L-ikkompletar tal-Ftehim ta' Rikonoxximent Reċiproku mhuwiex biss pass 'il quddiem fir-relazzjonijiet kummerċjali bejn l-UE u l-Istati Uniti, iżda se jiżgura wkoll mediċini ta' kwalità għolja għall-benefiċċju tal-pazjenti. Dan ifisser li issa, fiż-żewġ naħat tal-Atlantiku, l-awtoritajiet responsabbli mill-mediċini jistgħu jiddependu fuq ir-riżultati ta' spezzjonijiet li jissostitwixxu l-ispezzjonijiet li jagħmlu huma stess. Illum, l-Amministrazzjoni għall-Ikel u għall-Mediċini tal-Istati Uniti ffinalizzat il-valutazzjonijiet tal-kapaċità tat-28 awtorità kompetenti tal-UE, li huwa r-riżultat ta' ħames snin ta' kooperazzjoni trans-atlantika mill-qrib”. Il-Ftehim ta' Rikonxximent Reċiproku huwa mirfud minn evidenza robusta li l-UE u l-Istati Uniti għandhom proċeduri komparabbli biex iwettqu spezzjonijiet ta' prassi tajba ta' manifattura tal-mediċini għall-użu mill-bniedem. Flimkien, l-Ewropa u l-Istati Uniti jirrappreżentaw aktar minn 80 % tal-bejgħ dinji ta' mediċini ġodda. B'riżultat tal-implimentazzjoni sħiħa ta' dan il-ftehim, kemm l-industrija kif ukoll l-awtoritajiet pubbliċi taż-żewġ naħat se jkunu jistgħu jiffrankaw riżorsi li jkunu jistgħu jintużaw għall-ispezzjoni ta' faċilitajiet f'pajjiżi produtturi kbar oħrajn. L-industrija tal-farmaċewtika hija settur strateġiku fejn il-kooperazzjoni regolatorja bejn l-UE u l-Istati Uniti hija ferm aktar avvanzata milli hija fil-parti l-kbira mis-setturi l-oħrajn. Timijiet mill-Kummissjoni Ewropea, mill-awtoritajiet nazzjonali kompetenti tal-UE, mill-Aġenzija Ewropea għall-Mediċini (EMA - European Medicines Agency) u mill-Amministrazzjoni għall-Ikel u għall-Mediċini tal-Istati Uniti ilhom sa minn Mejju tal-2014 jawditjaw u jivvalutaw is-sistemi superviżorji rispettivi tagħhom. Issa l-Amministrazzjoni għall-Ikel u għall-Mediċini tal-Istati Uniti tat valutazzjoni pożittiva tal-awtoritajiet nazzjonali kompetenti tal-UE. Mil-lum 'il quddiem se tibda tapplika deroga tal-ittestjar tal-lottijiet. Dan ifisser li l-persuni kwalifikati f'kumpanija tal-farmaċewtika tal-UE mhux se jkunu meħtieġa jwettqu kontrolli tal-kwalità li jkunu diġà saru fl-Istati Uniti. Il-ħidma fuq l-implimentazzjoni tal-Ftehim ta' Rikonoxximent Reċiproku se tibqa' għaddejja bl-għan tal-estensjoni tal-ambitu operazzjonali għall-mediċini veterinarji, għat-tilqim tal-bniedem u għall-plażma maħluqa minn prodotti mediċinali. Kuntest Fl-1998 l-UE u l-Istati Uniti ffirmaw Ftehim ta' Rikonxximent Reċiproku wiesa', li kien jinkludi Anness Farmaċewtiku li jipprovdi għal dipendenza antiċipata u limitata fuq l-ispezzjonijiet ta' Prassi Tajba ta' Manifattura (PTM) ta' xulxin. L-2017 kienet is-sena meta daħal fis-seħħ il-ftehim bejn l-UE u l-Istati Uniti dwar ir-rikonoxximent ta' spezzjonijiet ta' siti fit-territorji rispettivi tagħhom fejn jiġu manifatturati mediċini għall-użu tal-bniedem . Il-ftehim isaħħaħ id-dipendenza fuq l-għarfien espert u r-riżorsi ta' xulxin. Fil-bidu dan kien japplika bejn l-Amministrazzjoni għall-Ikel u għall-Mediċini tal-Istati Uniti u dawk l-Istati Membri tal-UE li kienu ġew ivvalutati mill-Amministrazzjoni għall-Ikel u għall-Mediċini tal-Istati Uniti. Gradwalment, ġie estiż għall-pajjiżi kollha tal-UE u issa l-awtoritajiet regolatorji tat-28 Stat Membru ġew rikonoxxuti mill-Amministrazzjoni għall-Ikel u għall-Mediċini tal-Istati Unit. Fl-istess waqt, l-UE ħadet l-istess deċiżjoni dwar l-Amministrazzjoni għall-Ikel u għall-Mediċini f'Ġunju tal-2017. Għal Aktar Informazzjoni L-Aġenzija Ewropea għall-Mediċini (EMA): Stqarrija għall-istampa and Mistoqsija u Tweġiba